Kathrin Hölzl

Kathrin Hölzl (sündinud 18. juulil 1984 Berchtesgadenis) on Saksamaa mäesuusataja. Ta on spetsialiseerunud suurslaalomile.

Hölzl osales esimest korda juunioride maailmameistrivõistlustel Šveitsis Verbleris, kus ta 7. veebruaril 2001 saavutas ülisuurslaalomis 6. koha, 10. veebruaril oli ta slaalomis 29. ja samal päeval katkestas ta suurslaalomi avalaskumise. 11. märtsil tuli ta Bischofswiewenis Saksamaa juunioride meistrivõistlustel slaalomis 8. (Saksamaa sportlaste arvestuses 6.) kohale. 15. märtsil 2001 oli ta Austrias Altenmarkt-Zauchenzees peetud Saksamaa meistrivõistlustel kiirlaskumises 11. (Saksamaa sportlaste arvestuses 10.) kohale. Järgmisel päeval tuli ta samas Saksamaa juunioride meistrivõistlustel kiirlaskumises Maria Rieschi järel teiseks, kaotades ligi 2 sekundit. 17. märtsil tuli ta samas Saksamaa meistrivõistlustel ülisuurslaalomis Rieschi järel teiseks (vahe 0,4 s) ja päev hiljem samas tuli Saksamaa juunioride meistriks ülisuurslaalomis 0,01 sekundiga Alexandra Kolieri ees.

15. detsembril 2001 osales Hölzl oma esimesel MK-etapil. See toimus Prantsusmaal Val d'Isere'is ülisuurslaalomis ja Hölzl saavutas 41. koha. Kuid edaspidi tal MK-sarjas nii hästi ei läinud ja ta katkestas kõik järgmised 26 MK-etappi. Samuti katkestas ta 2002. aasta juunioride MM-il suurslaalomi ning 2003. aasta juunioride MM-il slaalomi ja suurslaalomi, suutmata lõpetada ainsatki ala. Neil aastatel ei tulnud medaleid ka Saksamaa meistrivõistlustelt juunioride ega täiskasvanute seas ning ainsaks kordaminekuks jäid teised kohad Uus-Meremaa meistrivõistlustelt slaalomis ja suurslaalomis – kummalgi alal lõpetas kolm sakslast, kes said ka kolmikvõidu.

14. veebruaril 2004 saavutas Hölzl juunioride MM-il Sloveenias Mariboris suurslaalomis 34. koha ja järgmisel päeval slaalomis 10. koha.

17. märtsil 2005 tuli ta Altenmarkt-Zauchenzees Saksamaa juunioride meistrivõistlustel kiirlaskumises 6., ainult Saksamaa sportlasi arvestades 5. kohale. Saksamaa täiskasvanute meistrivõistlustel tuli ta 21. märtsil Berchtesgadenis suurslaalomis 6. (Saksamaa sportlaste hulgas koguni kolmandale kohale Martina Ertli ja Anja Blieningeri järel). Need tulemused jäid tema selle hooaja parimateks.

21. detsembril 2005 lõpetas ta oma elu teise MK-etapi, saavutades Tšehhimaal Spindlerov Mlynis suurslaalomis 24. koha. Järgnes veel 4 katkestamist, alles seejärel hakkas ta pidevalt MK-etappe lõpetama. 3. veebruaril 2006 saavutas ta Saksamaal Ofterschwangis suurslaalomis 23. koha ja järgmisel päeval samas samuti suurslaalomis 12. koha. 27. märtsil tuli ta Austrias Lechis peetud Austria meistrivõistlustel slaalomis 2. kohale, edestades kõiki austerlasi. Saksamaa meistrivõistlustel tuli ta 1. aprillil Fellhorn-Kanzelwandis slaalomis 14. (ainult Saksamaa sportlaste seas 10.) kohale ja järgmisel päeval Obertstdorfis suurslaalomis Veronika Staberi järel teiseks.

25. novembril 2006 saavutas Hölzl USA-s Aspenis MK-etapil suurslaalomis 6. koha, mis oli tema senine parim. 5. jaanuaril 2007 tuli ta Sloveenias Kranjska Goras suurslaalomis juba 4. kohale ja 18. märtsil jõudis esimest korda esikolmikusse, kui oli Šveitsis Lenzerheides Nicole Hospi järel teine. 2007. aasta MM-il Rootsis Åres saavutas ta suurslaalomis 13. veebruaril 6. koha, slaalomis ta 16. veebruaril katkestas.

Järgmisel hooajal edasiminekut ei toimunud. Parimateks jäid 4. koht MK-etapil Mariboris suurslaalomis ja 28. märtsil 2008 saadud 7. koht Saksamaa meistrivõistlustel alpi kahevõistluses.

2009. aasta MM-il Val-d'Isère'is tuli ta 12. veebruaril suurslaalomis maailmameistriks, olles finišis 0,09 sekundit varem kui teiseks jäänud Tina Maze. 20. märtsil 2009 tuli Hölzl Oberjochis Saksamaa meistriks suurslaalomis ja järgmisel päeval tuli ta samas slaalomis 4. kohale, kuid sakslaste arvestuses oli ta Fanny Chmelari ja Christina Geigeri järel kolmas.

28. novembril 2009 sai ta Aspenis esimese MK-etapivõidu suurslaalomis. Seega suutis ta võita maailmameistrivõistlused enne kui MK-etapi. 28. detsembril järgnes teinegi MK-etapivõit Austriast Lienzist.

2010. aasta taliolümpiamängudel Vancouveris oli Hölzl suurslaalomis kuues ja see oli ainus distants, kus ta olümpiamängudel osales.

Saavutused

Maailmameistrivõistlustel 
 2009  Val-d'Isère'is 
  maailmameister suurslaalomis

Maailma karikavõistlustel

Maailma karikas 

 Suurslaalomi karikas
 1. koht: 2010
 Alpi kahevõistluse karikas
 2. koht: 2007, 2010

Maailma karikasarja etapivõidud 

Hölzl on osalenud (<FONT COLOR=Purple>seisuga 29. jaanuar 2011</small>) 118 MK-etapil ja jõudnud esikolmikusse 9 korral. 2 etappi on ta võitnud, 3 korda olnud teine js 4 korda kolmas. Esikümnesse on ta jõudnud 23 korda, kõik suurslaalomis.

Välislingid 

 Kathrin Hölzli koduleht
 
 Kathrin Hölzl Alpine Ski Database kodulehel
 Kathrin Hölzl ski2b.com kodulehel

Saksamaa mäesuusatajad
Sündinud 1984